दुर्योधन के लौट आने पर पितामह भीष्म ने उससे कहा- ‘मैंने तुमसे द्वेतवन जाने को मना किया था। तुम्हें वहाँ शत्रुओं के बन्धन में पड़ना पड़ा और फिर पाण्डवों ने तुम्हें उनसे छुड़ाया, यह कितनी लज्जा की बात है। देखो, उस समय सारी सेना और तुम्हारे सामने यह सूतपुत्र कर्ण गन्धर्वों से डरकर भाग गया। उस समय तुमने पाण्डवों का पराक्रम भी देखा होगा। यह कर्ण तो पाण्डवों के सामने चैथाई भाग भी नहीं है। अतः तुम पाण्डवों से संधि कर लो।’ दुर्योधन पितामह की बात न सुनकर उठकर चला गया।